**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

29. september 2017

**Návrh**

**na schválenie Memoranda o  spolupráci medzi Bratislavským samosprávnym krajom, Mestskou častou Bratislava – Čunovo a Štátnou ochranou prírody Slovenskej republiky v rámci prípravy projektu Ekocentrum kaštieľ Čunovo.**

Predkladateľ: Materiál obsahuje:

Ing. Martin Berta, CSc.1. Návrh uznesenia

podpredseda Bratislavského 2. Dôvodová správa

samosprávneho kraja 3. Text memoranda

4. Príloha č. 1

Zodpovedná:

Mgr. Barbora Lukáčová

riaditeľka Odboru stratégie, územného rozvoja a riadenia projektov

Mgr. art Zuzana Šajgalíková

Riaditeľka odboru cestovného ruchu a kultúry

Spracovatelia:

Mgr. Martin Hakel, BA

vedúci Oddelenia stratégie a územného rozvoja

Mgr. Pavol Stano

referent Oddelenia stratégie a územného rozvoja

Mgr. Agáta Mikulová

Vedúca Oddelenia cestovného ruchu

Bratislava

september 2017

Návrh uznesenia

**UZNESENIE č. ....... / 2017**

zo dňa 29.9.2017

Zastupiteľstvo Bratislavského samosprávneho kraja po prerokovaní materiálu

1. **s c h v a ľ u j e**

Memorandum o vzájomnej spolupráci medzi Bratislavským samosprávnym krajom, Mestskou častou Bratislava – Čunovo a Štátnou ochranou prírody Slovenskej republiky,

1. **p o v e r u j e**

predsedu BSK podpísať Memorandum o  spolupráci medzi Bratislavským samosprávnym krajom, Mestskou častou Bratislava – Čunovo a Štátnou ochranou prírody Slovenskej republiky

T: do 30.11. 2017

**D ô v o d o v á s p r á v a**

Jednou z priorít Bratislavského samosprávneho kraja (BSK) ako územného koordinátora Dohovoru primátorov a starostov je ochrana a zlepšovanie kvality životného prostredia v regióne. Jednou z oblasti spadajúcich pod túto tému BSK je aj environmentálne vzdelávanie. Ideálnymi miestami na realizovanie environmentálno-vzdelávacích programov počas celého roka sú environmentálno-vzdelávacie centrá (ekocentrá). BSK má záujem podporovať nielen vznikanie, sieťovanie a rozvoj existujúcich centier, ale aj dlhodobú udržateľnosť takýchto centier v kraji. Tieto centrá slúžia na výuku tematicky zameraných environmentálnych a prírodovedných predmetov, krúžkov a kurzov pre všetky vekové kategórie od žiakov MŠ až po vysokoškolských študentov, ktoré prebiehajú v špecializovaných učebniach centier a kombinujú sa s poznávacími aktivitami v prírode. Takéto multifunkčné centrá fungujú v dennom alebo pobytovom režime, okrem výukových programov organizujú aj zaujímavé akcie pre širokú verejnosť a poskytovanými ekoturistickými službami dokážu pritiahnuť nielen domácich, ale aj zahraničných návštevníkov. Okrem ekoturistických služieb ponúkajú aj turisticko-informačné služby, ktoré návštevníkom pomáhajú sa zorientovať v širokej produktovej ponuke ekocentra ale aj doplnkových turistických služieb v regióne.

Z dôvodu aktuálnej absencie ekocentier v regióne a pre nastavenie systémového rozvoja a podpory environmentálneho povedomia obyvateľov BSK prostredníctvom ekocentier, BSK aktuálne spracúva Koncepciu budovania siete environmentálno-vzdelávacích centier v BSK (projekt č. OSÚRaRP\_20 v rámci Akčného plánu BSK). Dokument zanalyzuje relevantnú legislatívu SR a strategické dokumenty, identifikuje aktívne subjekty v predmetnej oblasti v BSK, identifikuje príklady dobrej praxe, navrhne model siete ekocentier v BSK a ponúkne prehľad možností čerpania externých zdrojov. Táto koncepcia bude zároveň definovať ekocentrum v kaštieli a sýpke v Čunove ako ekocentrum regionálnej úrovne, ktoré by malo slúžiť ako koordinátor environmentálno-vzdelávacích centier v kraji, poskytovalo by im metodickú podporu a know-how, slúžilo by ako hlavné ekoturistické centrum regiónu s prezentáciou ekoturistických atrakcií celého regiónu a organizovalo by podujatia a aktivity pre verejnosť. Zároveň by slúžilo aj ako turisticko-informačné centrum, ktoré by poskytovalo komplexné služby s prezentáciou nie len toho, čo môžu návštevníci v ekocentre navštíviť a vidieť, ale aj s propagáciou toho najzaujímavejšieho čo bratislavský región a jeho jednotlivé subregióny ponúkajú. Pri sprostredkovaní informácii by pomáhalo v rozhodovaní na čo sa v ekocentre zamerať, čo určite navštíviť a tiež ďalšie služby ako využiť a stráviť voľný čas či už v ekocentre alebo v celom bratislavskom regióne.

Potrebu vybudovania ekocentra regionálnej úrovne si uvedomuje BSK už od roku 2014, odkedy pravidelne rokuje s MČ Bratislava – Čunovo (MČ Čunovo) ohľadom využitia NKP kaštieľa a sýpky v Čunove. Zámer bol prerokovaný aj s krajským pamiatkovým úradom, ktorý víta iniciatívu aj z dôvodu záchrany objektov NKP v Čunove. Kaštieľ v Čunove bol vyhodnotený ako vhodné miesto pre vznik ekocentra z viacerých dôvodov. Výhodou lokality je pozícia Čunova na kontakte s CHKO Dunajské luhy a potenciálom byť vstupnou bránou CHKO. Ďalším dôvodom je dobrá dostupnosť ekocentra mestskou hromadnou dopravou z ostatných mestských častí Bratislavy ako aj dobrá dopravná dostupnosť pre prichádzajúcich návštevníkov z Maďarska, Rakúska ako aj pre cykloturistov cestujúcich po Eurovelo 6 a Eurovelo 13. V dostupnej vzdialenosti pre cyklistov ako aj ďalších potencionálnych návštevníkov sa nachádza návštevnícke centrum Národného parku Donau-Auen v Rakúskom Orth an der Donau, ktoré taktiež slúži ako inšpirácia pre ekocentrum v Čunove a po jeho vybudovaní je potenciál na intenzívnu vzájomnú spoluprácu.

Uznesením č. 117/2016 Zastupiteľstvo BSK schválilo aktualizáciu Akčného plánu Úradu BSK pre implementáciu PHSR BSK na roky 2014-2020, súčasťou ktorého je projekt č. OCRaK\_14 Vybudovanie ekocentra v Čunove. Tento projekt napĺňa taktiež Akčný plán Stratégie rozvoja turizmu Bratislavského kraja do roku 2020 schválený uznesením Zastupiteľstva BSK č. 100/2015 zo dňa 11.12.2015.


Tento projekt je 1. fázou celkového zámeru vybudovania ekocentra v kaštieli a sýpke v Čunove, ktorého súčasťou bude aj turistické informačné centrum, pričom aktivity v rámci 1. fázy sa budú zameriavať na rekonštrukciu NKP kaštieľ v Čunove a jeho pretvorenie na regionálne ekocentrum so stálou expozíciou, s turisticko-informačnými službami ako aj environmentálno-vzdelávacími programami pre žiakov a návštevníkov regiónu. V súčasnosti prebieha predprojektová príprava, v rámci ktorej je MČ Čunovo zodpovedná za spracovanie projektovej dokumentácie ako aj business modelu fungovania pre celý areál. Začiatkom roku 2017 BSK oslovil s ponukou na spoluprácu aj Štátnu ochranu prírody Slovenskej republiky, ktorá po sérii rokovaní súhlasila so spoluprácou na vybudovaní ekocentra a organizovaní environmentálno-výchovných programov v ekocentre.

Projektový zámer vybudovania ekocentra v Čunove (1. fáza) je pripravovaný na podanie v rámci 3. kola výzvy Programu Interreg V-A Slovenská republika-Rakúsko 2014-2020, ktorej vyhlásenie sa očakáva v 1. polovici roku 2018. V priebehu realizácie 1. fázy projektu budú prebiehať prípravy na ďalších fázach (rekonštrukcia sýpky a rozšírenie ponuky služieb ekocentra) pre ich realizáciu prostredníctvom projektov financovaných z externých zdrojov.

Cieľom predkladaného memoranda o spolupráci je posilnenie princípu partnerstva a deklarovanie spoločnej vízie pri rekonštrukcii národných kultúrnych pamiatok kaštieľa a sýpky v MČ Čunovo a vytvorení ekocentra pre podporu environmentálno-vzdelávacích aktivít, environmentálneho povedomia obyvateľov ako aj návštevníkov regiónu a rozvoj ekoturistickej ponuky služieb v regióne.

Obsahom memoranda o spolupráci je deklarovanie partnerov (strán memoranda) spolupracovať na príprave a implementácii projektu na základe vymedzených okruhov zodpovednosti, ktoré vzišli dohodou medzi všetkými stranami memoranda. Podpísaním memoranda sa BSK právne nezaväzuje k žiadnemu finančnému plneniu.

Ďalším krokom v rámci predprojektovej prípravy bude návrh zmluvy o dlhodobom nájme kaštieľa a sýpky aj s priľahlými pozemkami medzi BSK a MČ Bratislava-Čunovo ako správcom týchto pozemkov a stavebných objektov za symbolický nájom, ktorý bude podmienený schválením Zastupiteľstva BSK v 1. kvartáli 2018.

****

**MEMORANDUM O SPOLUPRÁCI**

medzi

**Bratislavský samosprávny kraj**

Sídlo: Sabinovská 16, 820 05 Bratislava 25

Zastúpený: Ing. Pavol Frešo, predseda

IČO: 36063606

Kontaktná osoba: Mgr. Pavol Stano

Telefón/emailová adresa: 02/48 264 113, [pavol.stano@region-bsk.sk](mailto:pavol.stano@region-bsk.sk)

a

**Mestská časť Bratislava - Čunovo**

Sídlo: Hraničiarska 144/22, 851 10 Bratislava

Zastúpená: Gabriela Ferenčáková, starostka

IČO: 00641243

Kontaktná osoba: Gabriela Ferenčáková

Telefón/emailová adresa: 02/62 85 06 29, [cunovo@mc-cunovo.sk](mailto:cunovo@mc-cunovo.sk)

a

**Štátna ochrana prírody Slovenskej republiky**

Sídlo: Tajovského 28/B, 974 01 Banská Bystrica

Zastúpená: Ing. Milan Boroš, generálny riaditeľ

IČO: 17058520

Kontaktná osoba: Ing., Mgr. Ľubica Balgová

Telefón/emailová adresa: 48 472 20 37, [lubica.balgova@sopsr.sk](mailto:lubica.balgova@sopsr.sk)

**PREAMBULA**

Bratislavský samosprávny kraj (ďalej len „BSK“), Mestská časť Bratislava – Čunovo (ďalej len „MČ Čunovo“) a Štátna ochrana prírody Slovenskej republiky (ďalej len „ŠOP SR“) ako partnerské strany sa dohodli na uzatvorení tohto Memoranda o spolupráci (ďalej len „Memorandum“), ktorého cieľom je dlhodobý rozvoj environmentálneho vzdelávania a ekoturizmu v regióne prostredníctvom spolupráce pri vybudovaní a prevádzkovaní environmentálno-vzdelávacieho centra v kaštieli a sýpke v MČ Čunovo (ďalej len „ekocentrum Čunovo“).

**Článok I**

**Predmet spolupráce**

Za účelom naplnenia spoločných cieľov tohto Memoranda budú partnerské strany vyvíjať najmä tieto aktivity:

1. Informovať sa vhodnou formou a v primeraných časových intervaloch o vzájomných aktivitách a podujatiach podporujúcich spoločné myšlienky, najmä aktivity spojené s vybudovaním, podporou a rozvojom ekocentra Čunovo.
2. Vzájomne spolupracovať a aktívne participovať na obsahovej a technickej príprave projektového zámeru vybudovania a prevádzkovania ekocentra Čunovo.
3. Spoločne hľadať a získavať externé zdroje financovania pre projektový zámer ekocentrum Čunovo.
4. Spolupracovať pri tvorbe a podávaní žiadostí o nenávratné finančné príspevky z externých zdrojov (napr. z programov cezhraničnej spolupráce Interreg V-A na roky 2014-2020).
   1. BSK bude hlavným financujúcim partnerom rekonštrukcie kaštieľa budovania ekocentra Čunovo ako aj materiálovo-technického vybavenia turistického informačného centra a expozičnej časti ekocentra v jeho 1. fáze,
   2. MČ Čunovo vypracuje komplexnú projektovú dokumentáciu s právoplatným stavebným rozhodnutím, biznis modelom fungovania a správcovstva pre celý areál ekocentra Čunovo,
   3. ŠOP SR pripraví a bude organizovať environmentálno-vzdelávacie programy, kurzy a aktivity pre návštevníkov ekocentra Čunovo a zabezpečí materiálovo-technické vybavenie priestorov pre environmentálne aktivity a environmentálno-pedagogický personál ekocentra v rámci realizácie projektu financovaného z externých zdrojov.
5. V rámci svojich kapacít a kompetencií podieľať sa dlhodobo na financovaní budovania ekocentra Čunovo ako aj na jeho následnom prevádzkovaní.
6. Spolupracovať a podporovať environmentálne vzdelávanie s cieľom o dosiahnutie vyššej úrovne environmentálneho povedomia obyvateľov ako aj návštevníkov Bratislavského kraja.

**Článok II**

**Ostatné dojednania**

1. Toto Memorandum nemá žiadny vplyv na práva a povinnosti zúčastnených strán, vyplývajúce z dohôd s tretími stranami.

2. Zúčastnené strany Memoranda sa zaväzujú, že nezneužijú žiadne informácie, ktoré sa dozvedeli počas trvania spolupráce na základe tohto Memoranda.

3. Žiadna zo strán Memoranda si nemôže vynucovať plnenie od ďalšej strany na základe tohto Memoranda, najmä ak obsah takéhoto plnenia podlieha predmetu obchodného tajomstva, alebo mlčanlivosti na základe zmlúv s tretími stranami.

4. Počas celej dĺžky trvania spolupráce na základe tohto Memoranda sa každá strana zaväzuje poskytnúť druhej strane dostatočnú súčinnosť nevyhnutnú na riadne plnenie tejto spolupráce – ide najmä o riadnu obojstrannú komunikáciu pri poskytovaní informácií.

**Článok III**

**Záverečné ustanovenia**

1. Toto Memorandum sa uzatvára na dobu neurčitú. Každá zo strán môže Memorandum vypovedať písomnou výpoveďou s dvojmesačnou výpovednou lehotou, a to aj bez uvedenia dôvodu. Výpovedná lehota začína plynúť od prvého dňa mesiaca nasledujúceho po mesiaci, v ktorom bola výpoveď doručená druhej strane.
2. Strany sa zaväzujú do konca výpovednej lehoty Memoranda odstrániť znenia Memoranda zo svojho webového sídla.
3. Toto Memorandum sa vyhotovuje v troch rovnopisoch, z ktorých každá zo strán dostane jeden rovnopis.
4. Strany Memoranda môžu po vzájomnej dohode rozšíriť alebo zúžiť rozsah spolupráce dohodnutý v tomto Memorande. Ustanovenia tohto Memoranda možno meniť alebo dopĺňať iba po vzájomnej dohode strán v podobe písomných dodatkov podpísaných všetkými stranami Memoranda.
5. Toto memorandum nadobúda platnosť dňom jeho podpisu oprávnenými zástupcami všetkých strán Memoranda a účinnosť dňom nasledujúcim po dni jeho zverejnenia v zmysle §47a Občianskeho zákonníka.
6. Strany Memoranda vyhlasujú, že si Memorandum riadne a dôsledne prečítali, jeho obsahu porozumeli, ich prejavy sú dostatočne jasné, určité a zrozumiteľné, podpisujúce osoby sú oprávnené k podpisu Memoranda a na znak súhlasu ho podpisujú.

V Bratislave, dňa ........................... V Banskej Bystrici, dňa ...........................

Gabriela Ferenčáková Ing. Milan Boroš

starostka, Mestská časť Bratislava – Čunovo generálny riaditeľ, Štátna ochrana prírody  
 Slovenskej republiky

V Bratislave, dňa ...........................

Ing. Pavol Frešo

predseda, Bratislavský samosprávny kraj

Príloha č. 1**: Projektový list**

**Ekocentrum kaštieľ Čunovo – 1. fáza**

**Základné informácie:** Projekt pripravovaný na podanie v rámci 2. výzvy Programu INTERREG V-A Slovensko – Rakúsko 2014 – 2020.

**Aktivity BSK**:

1. Rekonštrukcia NKP kaštieľ v Čunove na ekocentrum so zameraním na environmentálnu výchovu a prezentáciu prírodného a kultúrno-historického bohatstva podunajského regiónu a CHKO Dunajské luhy.
2. Vybavenie ekocentra edukatívnymi exponátmi a interaktívnymi modelmi.
3. Organizovanie podujatí a kurzov pre verejnosť na zvýšenie povedomia o potrebe ochrany prírody, udržateľného hospodárenia ako aj turistickom potenciáli regiónu.
4. Zriadenie turisticko-informačného centra a poskytovanie doplnkových turistických služieb v ekocentre.
5. Tlač a distribúcia printových promo materiálov.

**Relevantné cieľové skupiny:**

Mládež - žiaci škôl; Obyvatelia Bratislavy (najmä Čunova) a priľahlých obcí – najmä rodiny s deťmi; Záujmové združenia – ochranári, centrá voľného času; Obyvatelia cezhraničného regiónu v Maďarsku a Rakúsku; Návštevníci územia regiónu; Domáci a zahraniční turisti.

**Výstupy projektu:**

1. Rekonštrukcia NKP kaštieľ v Čunove
2. Zriadenie ekocentra so zameraním na prezentáciu podunajského regiónu a CHKO Dunajské luhy
3. Zvýšenie atraktivity a návštevnosti v podunajskom regióne;

**Celkový rozpočet projektu:** maximálne 3 mil. EUR

**Predpokladaný rozpočet BSK:** 1,6 mil. EUR

**Spolufinancovanie BSK:** 5 %

**Zdroj podpory:** Európsky fond regionálneho rozvoja (EFRR)

**Trvanie projektu:** 2018 - 2020

**Zodpovedný za prípravu projektu:** Odbor stratégie, územného rozvoja a riadenia projektov, Odbor cestovného ruchu a kultúry

**Súlad so schválenými Prioritami BSK:**

Program hospodárskeho rozvoja a sociálneho rozvoja Bratislavského samosprávneho kraja na roky 2014-2020: Opatrenie 6, aktivita 2.

Projektový zámer je zaradený do AP BSK pod projektom č. OCRaK\_14 s názvom „Vybudovanie ekocentra v Čunove“.

**Aktuálny stav:**

* Projekt je v štádiu zámeru – prebieha komunikácia s MČ Bratislava – Čunovo a Štátnou ochranou prírody SR ohľadom finálneho nastavenia projektu

[](http://www.google.sk/url?sa=i&rct=j&q=&esrc=s&source=images&cd=&cad=rja&uact=8&ved=0ahUKEwjDqt7Rq47PAhUDahoKHf-rADIQjRwIBw&url=http://www.panoramio.com/photo/124207874&psig=AFQjCNH89v9qCtFEv5MDihC1NbwVpxKSLQ&ust=1473924530316078)